ນາຍົກລັດຖະມົນຕີ ທອງລຸນ ສີສຸລິດ, ໄດ້ຢືນຢັນຕໍ່ສະພາແຫ່ງຊາດ ເມື່ອບໍ່ດົນມານີ້ວ່າ: ລັດຖະບານຈະສືບຕໍ່ຈັດຕັ້ງປະຕິບັດ ມາດຕະການຕ່າງໆ ຕໍ່ຜູ້ລະເມີດວິໄນແຜນການ-ການເງິນຢ່າງເດັດຂາດ, ພ້ອມຈະນໍາໃຊ້ສື່ມວນຊົນຊ່ວຍອີກແຮງໜຶ່ງ ເພື່ອຕິດຕາມກວດກາ ການເຄື່ອນໄຫວວຽກງານ ຂອງບັນດາຂະແໜງການຕ່າງໆ ແລະ ຄວາມບໍ່ໂປ່ງໃສຂອງສະມາຊິກພັກ-ພະນັກງານ.
ທ່ານນາຍົກລັດຖະມົນຕີ ກ່າວວ່າ: ການລະເມີດວິໄນແຜນການ-ການເງິນ ແມ່ນບັນຫາເຄັ່ງຮ້ອນໃນປັດຈຸບັນ ອັນໄດ້ສົ່ງຜົນກະທົບບໍ່ດີຫລາຍດ້ານຕໍ່ເສດຖະກິດ ແລະ ການພັດທະນາປະເທດ, ຖ້າບໍ່ຮີບຮ້ອນແກ້ໄຂໂດຍໄວ ແມ່ນຈະເປັນໄພອັນຕະລາຍຮ້າຍແຮງຄື: ໃນໄລຍະ 6 ເດືອນຜ່ານມາ, ລັດຖະບານກໍໄດ້ເອົາໃຈໃສ່ຕໍ່ບັນຫາດັ່ງກ່າວ ແລະ ໄດ້ອອກຄຳສັ່ງວ່າດ້ວຍການຈັດຕັ້ງຜັນຂະຫຍາຍມະຕິກອງປະຊຸມເປີດກວ້າງ ວຽກງານກວດສອບປະຈຳປີ 2015 ເພື່ອເນັ້ນໃຫ້ບັນດາຂະແໜງການ ແລະ ທ້ອງຖິ່ນຈັດຕັ້ງປະຕິບັດ, ພ້ອມທັງໄດ້ມອບໃຫ້ອົງການກວດກາລັດຖະບານ ສົມທົບກັບອົງການທີ່ຄຸ້ມຄອງເປົ້າໝາຍຖືກກວດສອບ ແກ້ໄຂຂໍ້ຄົງຄ້າງບົນພື້ນຖານລະບຽບກົດໝາຍໃຫ້ເຂັ້ມງວດ ແລະ ຈະສືບຕໍ່ເພີ່ມທະວີ ຄວາມເດັດຂາດໃນການຈັດຕັ້ງປະຕິບັດ ລະບຽບກົດໝາຍ ແລະ ວິໄນແຜນການ-ການເງິນ ໂດຍຈະເລັ່ງໃສ່ບາງມາດຕະການຄື: ພາຍຫລັງກອງປະຊຸມສະພາແຫ່ງຊາດເທື່ອນີ້ ໄດ້ມີມະຕິຮັບຮອງເອົາຜົນການກວດສອບ ຂອງອົງການກວດສອບແຫ່ງລັດແລ້ວ, ລັດຖະບານຈະຮີບຮ້ອນຊີ້ນຳໃຫ້ຂະແໜງການ ແລະ ທ້ອງຖິ່ນ ຈັດຕັ້ງປະຕິບັດຜົນການກວດສອບຢ່າງເຂັ້ມງວດ ແລະ ສ້າງກົນໄກເພື່ອຕິດຕາມ-ກວດກາ ການຈັດຕັ້ງປະຕິບັດໃຫ້ລະອຽດ, ແທດເຖິງຕົວຈິງ ແລະ ສາມາດປະຕິບັດໄດ້, ໂດຍຈະມອບໃຫ້ຂະແໜງການກ່ຽວຂ້ອງ ຄົ້ນຄວ້າສ້າງ ແລະ ປັບປຸງນິຕິກຳຈຳນວນໜຶ່ງທີ່ເຫັນວ່າບໍ່ສອດຄ່ອງກັບສະພາບການໃໝ່ ເປັນຕົ້ນ: ນິຕິກຳກ່ຽວກັບການຄຸ້ມຄອງລາຍຮັບວິຊາການ, ການນຳໃຊ້ເງິນເກີນແຜນ, ການກຳນົດລະດັບເງິນແຮ ແລະ ເງິນສົດຄ້າງຄັງ ເພື່ອໃຫ້ຫົວໜ່ວຍງົບປະມານ ສາມາດນຳໃຊ້ເຂົ້າໃນວຽກງານທີ່ຈຳເປັນ ແລະ ຮີບດ່ວນໃຫ້ຄ່ອງຕົວ, ຈະສຸມໃສ່ການຈັດຕັ້ງປະຕິບັດ ການກວດກາໂຄງການລົງທຶນຂອງລັດແຕ່ຫົວທີ ແລະ ເປັນລະບົບປົກກະຕິ ຕາມດຳລັດທີ່ໄດ້ປະກາດໃຊ້ແລ້ວ, ນຳໃຊ້ລະບົບເຕັກໂນໂລຊີ ເພື່ອເກັບກຳຂໍ້ມູນຂ່າວສານທັນສະໄໝ (ໄອທີ) ເຂົ້າໃນການຈັດເກັບລາຍຮັບ ແລະ ການຊຳລະສະສາງ ຜ່ານລະບົບທະນາຄານໃຫ້ຫລາຍຂຶ້ນ ເພື່ອຈຳກັດຊ່ອງຫວ່າງ, ສ້າງຄວາມໂປ່ງໃສ ແລະ ສາມາດກວດສອບໄດ້ໃນຂະບວນການຄຸ້ມຄອງການເກັບລາຍຮັບ ແລະ ການຊຳລະສະສາງງົບປະມານ, ຈະຊຸກຍູ້ໃຫ້ອົງການຈັດຕັ້ງມະຫາຊົນ, ອົງການຈັດຕັ້ງທາງສັງຄົມ, ສື່ມວນຊົນ ແລະ ທຸກຊັ້ນຄົນໃນສັງຄົມ ມີສ່ວນຮ່ວມໃນການຕິດຕາມ-ກວດກາປາກົດການຫຍໍ້ທໍ້ຕ່າງໆ ທີ່ເກີດຂຶ້ນໃນຖັນແຖວພະນັກງານລັດຖະກອນ ເພື່ອຫລຸດຜ່ອນ ແລະ ກ້າວໄປເຖິງການແກ້ໄຂປາກົດການຫຍໍ້ທໍ້ຕ່າງໆຢ່າງຂາດຕົວ, ຈະສຳຫລວດກວດກາ ຄວາມຮັບຜິດຊອບທາງດ້ານການເມືອງ ຂອງຜູ້ສັ່ງການຂອງຫົວໜ່ວຍງົບປະມານ ທີ່ລະເມີດລະບຽບການເງິນ-ງົບປະມານແຫ່ງລັດ, ຊຸກຍູ້ໃຫ້ການຈັດຕັ້ງພັກຮາກຖານ, ສະມາຊິກສະພາແຫ່ງຊາດ, ສະພາປະຊາຊົນແຂວງຍົກສູງຄວາມຮັບຜິດຊອບໃນການຕິດຕາມ-ກວດກາໃຫ້ຂໍ້ມູນ ແລະ ສະຫລຸບລາຍງານການກະທຳຜິດຕໍ່ວິໄນແຜນການ-ການເງິນ ເພື່ອໃຫ້ການຕັກເຕືອນ, ຕຳນິສົ່ງຂ່າວຢ່າງສ້າງສັນ, ຈະປະຕິບັດລະບຽບວິໄນຢ່າງເຂັ້ມງວດ, ລົງໂທດຕໍ່ຜູ້ລະເມີດລະບຽບກົດໝາຍ ແລະ ເອົາໃຈໃສ່ຕໍ່ວຽກງານນະໂຍບາຍ, ຊຸກຍູ້ສົ່ງເສີມ, ຍ້ອງຍໍ ແລະ ສັນລະເສີນຕໍ່ບຸກຄົນ ແລະ ການຈັດຕັ້ງທີ່ມີຜົນງານໃນການປະຕິບັດລະບຽບການເງິນ-ງົບປະ ມານຢ່າງເຂັ້ມງວດ ແລະ ມີປະສິດທິຜົນ.
ຈາກ: ໜັງສືພິມລາວພັດທະນາ